Na temelju članka 41. točke 2. Statuta Grada Zagreba (Službeni glasnik Grada 23/16), Gradska skupština Grada Zagreba, na 50. sjednici, 21. ožujka 2017., donijela je

**ODLUKU**

**o uvjetima, načinu i kriterijima sufinanciranja obnove pročelja višestambenih zgrada**

**Članak 1.**

Ovom se odlukom propisuju uvjeti, način i kriteriji sufinanciranja obnove pročelja višestambenih zgrada na području Grada Zagreba.

**Članak 2.**

Grad Zagreb, radi poticanja očuvanja i obnove što većeg broja pročelja višestambenih zgrada (zgrade koje po posebnom propisu moraju imati upravitelja zgrade), sufinancira obnovu pročelja višestambenih zgrada na području Grada Zagreba prema iskazanom modelu sufinanciranja, a ostatak do pune vrijednosti radova obnove pročelja sufinanciraju suvlasnici zgrada čija se pročelja obnavljaju.

MODEL SUFINANCIRANJA:

ulično pročelje

- sufinanciranje 80%

ostala pročelja

- sufinanciranje 60%.

Suvlasnicima zgrada koji iskažu interes za obnovu uličnog i ostalih pročelja na temelju javnog poziva, može se sufinancirati obnova svih pročelja, a onima koji su iskazali interes za djelomičnu obnovu pročelja, sufinancirat se može obnova ostalih pročelja tek ako na uličnom pročelju nisu potrebni radovi održavanja pročelja.

Obnova pročelja dvorišne zgrade kojoj se prilazi kroz uličnu zgradu sufinancira se kao ostala pročelja.

Ulično pročelje je pročelje višestambene zgrade koje je okrenuto prema javnoj površini po kojoj je zgradi dodijeljena adresa, a ako je višestambena zgrada u nizu izgrađena na raskrižju regulacijskih linija dviju javnih površina (uglovnica), ulična pročelja su dva pročelja višestambene zgrade okrenuta prema tim javnim površinama.

**Članak 3.**

Obnova pročelja višestambenih zgrada izvodi se cjelovito, na zgradama kao arhitektonskim cjelinama, u pravilu materijalima koji su isti ili slični izvornim materijalima.

Obnova pročelja višestambenih zgrada podrazumijeva sufinanciranje svih potrebnih radova obnove pročelja s obzirom na tip, oblik, vrstu građevine i vrstu materijala kojima su građene, osim:

- zahvata obnove na krovu;

- nabave novih stolarskih i bravarskih elemenata pročelja (prozora, vrata, ostakljenih stijena, nosive konstrukcije ovješenih fasadnih sustava s montažnim materijalom, ograda i slično) koji se ugrađuju u ili na vanjski zid ili rub zgrade prema negrijanom prostoru;

- sanacije kapilarne i/ili temeljne vlage;

- konstruktivne sanacije zgrade.

Suvlasnici višestambene zgrade u cijelosti financiraju troškove zahvata obnove na krovu, uključujući i ugradnju sustava toplinske izolacije na krovu, nabave novih stolarskih i bravarskih elemenata pročelja (prozora, vrata, ostakljenih stijena, nosive konstrukcije ovješenih fasadnih sustava s montažnim materijalom, ograda i slično) koji se ugrađuju u ili na vanjski zid ili rub zgrade prema negrijanom prostoru, sanacije kapilarne i/ili temeljne vlage i konstruktivne sanacije zgrade.

Obnova pročelja višestambenih zgrada obuhvaća sufinanciranje radova i ugradnju sustava toplinske izolacije zidova i fasadnih stijena uključujući završni sloj prema vanjskom negrijanom prostoru na zgradama koje nemaju ugrađenu toplinsku izolaciju i na zgradama koje imaju ugrađenu toplinsku izolaciju koja je oštećena ili ne zadovoljava minimalne uvjete iz tehničkih propisa racionalne uporabe energije.

Toplinska izolacija sufinancira se prema modelu sufinanciranja najviše do 230,00 kuna po m2 s PDV-om, a građevinsko-obrtnički radovi završne obrade zidova i fasadnih stijena sufinanciraju se prema modelu sufinanciranja.

Ako se mijenja izvorna završna obrada pročelja (beton, azbestna ploča, lim i slično) Grad Zagreb sufinancira završnu obradu žbukom, a troškove druge vrste završne obrade pročelja snose suvlasnici.

Obnova pročelja višestambenih zgrada obuhvaća izvođenje zaštitnog antigrafitnog premaza na pročelje vidljivo s javne površine tako da ne utječe na izgled površine na koju se nanosi.

Osnovne karakteristike zaštitnog antigrafitnog premaza su paropropusnost, pH neutralnost i transparentnost bez sjaja koji se prilagođava materijalu pročelja na koje se nanosi.

Antigrafitni premaz nanosi se na pročelje zgrade do visine vijenca prizemlja ili neke druge horizontalne razdjelne linije na pročelju visine prizemne etaže, ali ne niže od 300 cm od pristupne (ili hodne) plohe uz pročelje.

Ako na pročelju zgrade koja se obnavlja sukladno odredbama ove odluke postoje grafiti, obnova pročelja obuhvaća i uklanjanje grafita sredstvima za uklanjanje tako da se ne ošteti ploha pročelja.

Obnova pročelja višestambenih zgrada, radi zaštite pročelja, obuhvaća troškove nabave videonadzora i tehničkog uređaja za snimanje pročelja vidljivog s javne površine koji se sufinanciraju prema modelu iz članka 2. ove odluke. Troškovi nabave videonadzora i tehničkog uređaja za snimanje pročelja ne uključuju troškove nabave potrošnog materijala i svih potrebnih radova izvođenja instalacije uređaja.

**Članak 4.**

Grad Zagreb sufinancira obnovu pročelja višestambenih zgrada suvlasnicima koji su se preko predstavnika suvlasnika ili upravitelja zgrada prijavili na Javni poziv za iskazivanje interesa za sufinanciranje obnove pročelja višestambenih zgrada na temelju Zaključka o namjeri sufinanciranja obnove pročelja višestambenih zgrada (Službeni glasnik Grada Zagreba 21/16).

Grad Zagreb sufinancira obnovu pročelja višestambenih zgrada i suvlasnicima koji će preko predstavnika suvlasnika ili upravitelja zgrada iskazati interes prijavom na javni poziv koji će gradonačelnik Grada Zagreba (u daljnjem tekstu: gradonačelnik) objaviti na internetskoj stranici Grada Zagreba i u dnevnom tisku, najkasnije u roku od šest mjeseci od dana stupanja na snagu ove odluke.

**Članak 5.**

Gradonačelnik osniva i imenuje Povjerenstvo za utvrđivanje prioriteta u sufinanciranju obnove pročelja višestambenih zgrada (u daljnjem tekstu: Povjerenstvo).

Povjerenstvo ima predsjednika i deset članova

Četiri člana imenuju se na prijedlog Gradske skupštine Grada Zagreba.

Zadaće Povjerenstva su:

- bodovanje višestambene zgrade prema kriterijima utvrđenima ovom odlukom,

- predlaganje gradonačelniku Liste prioriteta sufinanciranja obnove pročelja višestambenih zgrada (u daljnjem tekstu: Lista prioriteta).

**Članak 6.**

Kriteriji za utvrđivanje Liste prioriteta određeni su po grupama, a svaka grupa je podijeljena na četiri razine a, b, c i d koje se vrednuju bodovima na način kako slijedi:

**GRUPE KRITERIJA:**

**1. Građevinsko stanje uličnog pročelja:**

a) u cijelosti oštećeno

b) oštećeno je 50% i više od 50 % površine

c) mjestimično oštećeno, oštećeno je manje od 50% površine

d) zadovoljavajuće

**2. Građevinsko stanje ostalih pročelja:**

a) u cijelosti oštećeno

b) oštećeno je 50% i više od 50 % površine

c) mjestimično oštećeno, oštećeno je manje od 50 % površine

d) zadovoljavajuće

**3. Stanje pročelja prema ugroženosti prolaznika na javnoj površini:**

a) izrazito ugrožavanje

b) djelomično ugrožavanje

c) minimalno ugrožavanje

d) ne ugrožava

**4. Složenost izvođenja potrebnih radova:**

a) vrlo složeni radovi

b) složeni radovi koji podrazumijevaju uklanjanje i zamjenu završnog sloja ili obloge novim s eventualnim izvođenjem podloge (zida, nosivih pričvrsnih konstrukcija i slično)

c) radovi koji podrazumijevaju uklanjanje i zamjenu završnog sloja ili obloge istim

d) manje složeni radovi (manji zidarski, limarski, ličilački radovi i slično)

**5. Izvođenje toplinske izolacije po složenosti radova:**

a) potpuno izvođenje toplinske izolacije kada nije ugrađena / znatno je ili je u cijelosti oštećena

b) potpuno izvođenje / zamjena postojeće toplinske izolacije

c) djelomično izvođenje toplinske izolacije / popravci

d) nema potrebe izvođenja izolacije / nije moguće izvođenje toplinske izolacije

**6. Izvođenje restauratorskih radova i/ili ~~s~~loženih žbukanih profilacija po složenosti radova:**

a) vrlo složeno

b) srednje složeno

c) manje složeno

d) nema izvođenja restauratorskih radova i složenih žbukanih profilacija

**7. Spomeničko svojstvo zgrade:**

a) pojedinačno zaštićeno kulturno dobro

b) zgrada na području zaštićenog kulturnog dobra

c) zgrada koja nije pojedinačno zaštićeno kulturno dobro i ne nalazi se na području zaštićenog kulturnog dobra, ali je po graditeljskim i arhitektonsko oblikovnim karakteristikama prezentant prostornih i povijesnih obilježja i ambijentalnih osobitosti

d) zgrada bez spomeničkih svojstava

**8. Utjecaj na ambijent i kvalitetu prostora prema mjestima okupljanja / kretanja građana:**

a) zgrada na obodu trga ili na trgu

b) uglovnica / zgrada na križanju ulica / ugrađena zgrada u uličnom nizu

c) istaknuta, vidljiva samostojeća zgrada

d) ništa od navedenoga

**9. Godina izgradnje zgrade / starost zgrade ako je poznata ili prema graditeljskim karakteristikama:**

a) starija od 100 godina

b) od 50 do 99 godina

c) od 21 do 49 godina

d) izgrađena u posljednjih 20 godina

**10. Godina sanacije pročelja ako je poznata ili po stanju očuvanosti:**

a) nije sanirano pročelje ili je sanirano prije 50 godina i više

b) od 30 do 49 godina

c) od 21 do 29 godina

d) u posljednjih 20 godina

**11. Ukupna procjena hitnosti obnove pročelja s obzirom na stanje pročelja**

a) vrlo hitna obnova

b) hitna obnova

c) manje hitna obnova

d) potrebna obnova, ali nije hitna

**BROJ BODOVA:**

a - iznosi 50 bodova

b - iznosi 30 bodova

c - iznosi 10 bodova

d - iznosi 1 bod

**Članak 7.**

Prijedlog liste prioriteta izrađuje se prema broju dodijeljenih bodova, a višestambena zgrada s najvećim brojem bodova je na prvom mjestu Liste prioriteta.

Prijedlogu liste prioriteta prilaže se fotodokumentacija o stanju pročelja zgrada, bodovno izvješće i obrazloženje.

Listu prioriteta donosi gradonačelnik, na prijedlog Povjerenstva.

Lista prioriteta i sve njezine izmjene objavljuju se na internetskoj stranici Grada Zagreba www.zagreb.hr.

**Članak 8.**

Nadležno gradsko upravno tijelo pozvat će upravitelje zgrada na sklapanje sporazuma o obnovi pročelja višestambenih zgrada (u daljnjem tekstu: Sporazum) prema Listi prioriteta, a sukladno osiguranim proračunskim sredstvima.

Sporazumom između Grada Zagreba i upravitelja zgrada reguliraju se međusobna prava i obveze, te sve potrebne radnje koje su preduvjet za sklapanje ugovora o obnovi pročelja za pojedinu višestambenu zgradu.

Ako se upravitelji zgrada ne odazovu na poziv iz stavka 1. ovoga članka u roku od 15 dana od dana zaprimanja poziva, smatra se da su odustali od sufinanciranja obnove pročelja višestambene zgrade, a višestambene zgrade kojima upravljaju bit će brisane s Liste prioriteta.

**Članak 9.**

Nakon sklapanja Sporazuma upravitelji zgrada dužni su u ime suvlasnika višestambenih zgrada u roku od najdulje 9 mjeseci od dana sklapanja Sporazuma dostaviti sljedeću dokumentaciju:

1. ime i prezime svih vlasnika/suvlasnika zgrade (nekretnine), OIB;

2. naziv i adresu upravitelja zgrade, izvadak iz sudskog ili obrtnog registra, ime i prezime osobe ovlaštene za zastupanje upravitelja zgrade, telefon, mobitel, e-mail;

3. izvod iz katastarskog plana s posjedovnim listom s identifikacijom ne stariji od 6 mjeseci;

4. verificirani izvadak iz zemljišne knjigene stariji od 6 mjeseci ili pravovaljani dokaz o stjecanju vlasništva;

5. ugovor o upravljanju zgradom s pripadajućim prilozima i međuvlasnički ugovor;

6. glavni projekt ako je potreban sukladno posebnim propisima, projekt i tehničku dokumentaciju s prilozima (u daljnjem tekstu: tehnička dokumentacija);

7. odluku suvlasnika o usvajanju godišnjeg programa upravljanja zgradom (GPU) u kojem su planirani radovi i sredstva za izvođenje radova obnove pročelja višestambene zgrade prema obrascu koji je iskazan u Prilogu 1. ove odluke;

8. izjavu kojom upravitelj zgrade potvrđuje da raspolaže osiguranim financijskim sredstvima od strane suvlasnika, a sukladno troškovniku koji je sastavni dio tehničke dokumentacije.

**Članak 10.**

Tehnička dokumentacija iz članka 9. točke 6. odluke sadrži tekstualni i grafički dio (nacrt postojećeg i novog stanja zgrade) s fotodokumentacijom postojećeg stanja.

Tehničku dokumentaciju za građevinu koja se nalazi na području zaštićenog kulturnog dobra ili je pojedinačno zaštićeno kulturno dobro izrađuje ovlaštena fizička ili pravna osoba koja posjeduje rješenje za obavljanje poslova zaštite i očuvanja kulturnih dobara nadležnog ministarstva.

Tehničku dokumentaciju za građevinu koja se nalazi na ostalom području Grada Zagreba izrađuje ovlaštena fizička ili pravna osoba (ovlašteni arhitekt / ovlašteni inženjer građevinarstva).

Sastavni dio tekstualnog dijela tehničke dokumentacije je izvedbeni troškovnik radova s dokaznicom mjera koji u rekapitulaciji sadrži razdvojeno iskazane radove po modelu sufinanciranja (dio koji zajednički snose suvlasnici i Grad Zagreb) i dijelovima financiranja (dio koji u cijelosti snose suvlasnici). Troškovnik se predaje propisano ovjeren i uvezan u 3 primjerka, od kojih je jedan primjerak s iskazanim projektantskim cijenama, dva primjerka bez iskazanih cijena, a jedan primjerak troškovnika se predaje u digitalnom obliku sukladno propisima kojima se uređuje javna nabava.

Tehničkoj dokumentaciji prilaže se:

- plan izvođenja radova koordinatora I u fazi projektiranja sukladno propisima zaštite na radu;

- rješenje o prethodnom odobrenju za obnovu vanjskih dijelova građevine ako se građevina nalazi na području zaštićenog kulturnog dobra ili je pojedinačno zaštićeno kulturno dobro;

- suglasnost autora građevine ili nositelja autorskih prava ako postoje kada se zbog ugradnje sustava toplinske izolacije izvedbom nove završne obrade mijenja izvorno oblikovanje zgrade;

- mišljenje o mehaničkoj otpornosti i stabilnosti građevine - krova i pročelja izrađen od ovlaštene osobe;

- projektna dokumentacija izrađena od strane ovlaštene osobe u svrhu postavljanja videonadzora;

- energetski certifikat i izvještaj o provedenom energetskom pregledu prije i nakon izvršene obnove pročelja višestambene zgrade (u daljnjem tekstu: energetsko certificiranje) za kojeg suvlasnici odnosno upravitelji višestambenih zgrada provode postupak iz Priloga 2. ove odluke.

Ako je mišljenje o mehaničkoj otpornosti i stabilnosti građevine negativno, suvlasnici su dužni u izvedbenom troškovniku radova predvidjeti radove kojima se otklanjaju uzroci negativnog mišljenja ovlaštene osobe, a troškove tih radova snose u cijelosti suvlasnici.

Ako izvedbeni troškovnik radova ne predviđa radove otklanjanja uzroka negativnog mišljenja ovlaštene osobe, sufinanciranje obnove pročelja višestambene zgrade neće biti provedeno sukladno ovoj odluci.

**Članak 11.**

Po zaprimanju dokumentacije iz članka 9. ove odluke nadležno gradsko upravno tijelo obavit će pregled potpunosti dokumentacije.

Ako se za višestambenu zgradu s Liste prioriteta ne dostavi potpuna dokumentacija, prednost u pokretanju postupka javne nabave ima višestambena zgrada, u skladu s Listom prioriteta, za koju je dostavljena potpuna dokumentacija sukladno odredbama ove odluke.

Ako je dostavljena dokumentacija nepotpuna, nadležno gradsko upravno tijelo zatražit će u roku od 30 dana od dana zaprimanja dokumentacije od upravitelja zgrade dopunu dokumentacije koju je upravitelj zgrade dužan dostaviti u roku od 30 dana od dana dostave poziva za dopunu dokumentacije.

Ako upravitelj zgrade u roku iz stavka 3. ovoga članka ne dopuni dokumentaciju, smatrat će se da su suvlasnici odustali od sufinanciranja obnove pročelja višestambene zgrade, a zgrada će se brisati s Liste prioriteta.

**Članak 12.**

Sve troškove izrade i dostave dokumentacije iz članka 9. ove odluke u cijelosti snose suvlasnici, osim troškova energetskog certificiranja za koje će biti odobreno sufinanciranje prema modelu sufinanciranja iz članka 2. ove odluke, a najviše do 7 kn/m2 odnosno do najvišeg iznosa od 30.000,00 kuna nakon zaprimljenih dokaza o izvršenoj usluzi energetskog certificiranja.

Troškove koji nisu predviđeni tehničkom dokumentacijom i/ili troškovnikom te troškove radova koji nisu predviđeni u dovoljnoj količini, u cijelosti snose suvlasnici višestambene zgrade.

Troškove provedbe stručnog nadzora i koordinatora II snose Grad Zagreb i suvlasnici zgrada prema modelu sufinanciranja određenome ovom odlukom.

**Članak 13.**

Grad Zagreb odabire izvođače radova, stručni nadzor i koordinatora II sukladno propisima o javnoj nabavi.

**Članak 14.**

Grad Zagreb će prije donošenja odluke o odabiru izvođača radova, usluge stručnog nadzora i koordinatora II za pojedinu višestambenu zgradu, obavijestiti upravitelja zgrada o vrijednosti radova na temelju provedenih postupaka javne nabave i modelu sufinanciranja, te ga pozvati na uplatu sredstava u proračun Grada Zagreba.

Ako upravitelj zgrade u roku od 15 dana od dana dostave poziva iz stavka 1. ovoga članka ne uplati sredstva, smatrat će se da je odustao od sufinanciranja obnove pročelja i od sklapanja ugovora, a zgrada će se brisati s Liste prioriteta.

Rok iz stavka 2. ovoga članka može se produljiti temeljem dokaza upravitelja zgrade da je u postupku odobravanje kredita, ali ne dulje od 60 dana od dana isteka roka iz stavka 2. ovoga članka.

Upravitelj zgrade sklopit će s Gradom Zagrebom ugovor o sufinanciranju obnove pročelja višestambene zgrade u roku od 30 dana od dana sklapanja ugovora između Grada Zagreba i izvođača radova.

**Članak 15.**

Obnova pročelja višestambenih zgrada izvodi se sukladno osiguranim proračunskim sredstvima Grada Zagreba.

**Članak 16.**

Ova odluka stupa na snagu prvi dan od dana objave u Službenom glasniku Grada Zagreba.

KLASA: 021-05/17-01/75

URBROJ: 251-01-05-17-9

Zagreb, 21. ožujka 2017.

**PREDSJEDNIK**

**GRADSKE SKUPŠTINE**

**dr. sc. Andrija Mikulić**

**Prilog 1.**

Suvlasnici zgrade u Zagrebu, \_\_\_\_\_\_\_\_\_\_\_\_\_\_\_\_\_\_\_\_\_\_\_, donose

**ODLUKU**

1. Suvlasnici usvajaju godišnji program upravljanja (dalje: GPU) kojim se planiraju i radovi i sredstva potrebna za obnovu pročelja prema troškovniku Upravitelja zgrade u iznosu od \_\_\_\_\_\_ kn odnosno u ukupnom iznosu od \_\_\_\_\_\_\_\_ kn, naknada Upravitelja zgrade za poslove obavljene u postupku sufinanciranja obnove pročelja i mjesečni doprinos u zajedničku pričuvu u iznosu od \_\_\_ kn/m2.

Obveza suvlasnika na uplate mjesečnih doprinosa u zajedničku pričuvu u iznosu iz točke 1. i pravo Upravitelja zgrade na naplatu naknade iz točke 1. nastaju s danom sklapanja sporazuma između Upravitelja zgrade i Grada Zagreba (dalje: Grad) sukladno odredbama Odluke o uvjetima, načinu i kriterijima sufinanciranje obnove pročelja višestambene zgrade (dalje: Odluka, Službeni glasnik Grada Zagreba \_\_/17).

2. Suvlasnici sukladno odredbama Odluke ovlašćuju Upravitelja zgrade da u njihovo ime i za njihov račun s Gradom sklopi ugovor o sufinanciranju obnove pročelja višestambene zgrade te ga ovlašćuju da se u njihovo ime i za njihov račun obveže podmiriti sve troškove koje Grad ne sufinancira.

3. Suvlasnici ovlašćuju Upravitelja zgrade da u njihovo ime i za njihov računa sukladno odredbama Odluke, Gradu s računa zajedničke pričuve uplati pripadajući iznos sredstava (vrijednosti radova utvrđenih na temelju provedenih postupaka javne nabave i modela sufinanciranja obnove pročelja zgrade), te svih troškova koje Grad ne financira.

4. Suvlasnici se obvezuju, ako bi iznos sredstava iz točke 3. ove odluke bio veći od iznosa vrijednosti radova utvrđenog troškovnikom, usvajanjem izmjene GPU-a osigurati sredstva za podmirenje razlike.

5. Suvlasnici se obvezuju snositi sve troškove nastale tijekom izvođenja radova, a koji nisu bili predviđeni dokumentacijom u javnoj nabavi ili su bili predviđeni, ali ne u dovoljnoj količini odnosno iznosu te u tu svrhu osigurati sredstva usvajanjem izmjene GPU-a \_\_\_\_\_\_ 2017.

| **Prezime i ime** | **Površina vlasništva m2** | **Vlasnički udio %** | **Vrsta prostora (ST, PP, GP)** | **Potpis** | **OIB** |
| --- | --- | --- | --- | --- | --- |
| **1.** | **2.** | **3.** | **4.** | **5.** | **6.** |
|  |  |  |  |  |  |
|  |  |  |  |  |  |
|  |  |  |  |  |  |

**Prilog 2.**

**POSTUPAK NABAVE USLUGE ENERGETSKOG PREGLEDA ZGRADA I IZRADE ENERGETSKOG CERTIFIKATA ZA OSOBE KOJE NISU OBVEZNICI ZAKONA O JAVNOJ NABAVI**

1. Pravne i fizičke osobe i obrtnici (koji nisu obveznici primjene Zakona o javnoj nabavi) za nabavu usluge energetskog pregleda zgrada i izrade energetskog certifikata primjenjuju sljedeća načela:

- načelo ekonomičnog i svrhovitog trošenja javnih sredstava (osigurava da se dodijeljenim sredstvima koristi optimalno i odgovorno, u svrhu ispunjavanja ciljeva na najbolji mogući način i uz minimalne troškove);

- načelo slobode pružanja usluga i slobode poslovnog nastana (omogućava samozaposlenim osobama i stručnjacima ili pravnim osobama koji zakonito obavljaju djelatnost u jednoj od država članica da: (i) trajno i neprekidno obavljaju gospodarsku djelatnost u drugoj državi članici (sloboda poslovnog nastana ili (ii) privremeno nude i pružaju svoje usluge u drugim državama članicama, zadržavajući poslovni nastan u svojoj zemlji podrijetla);

- načelo jednakog tretmana i zabrane diskriminacije (osigurava svim ponuditeljima pravo na jednako postupanje, koje podrazumijeva pravo dostavljanja, pregleda i ocjene ponude na jednak način, te pravo da njihova ponuda bude odabrana, bez diskriminacije na temelju kriterija kao što su npr. dob, invalidnost, nacionalnost, rasa ili religija);

- načelo transparentnosti (osigurava vidljivost i javnost podataka o postupku nabave, koje moraju biti jasno definirane i dostupne zainteresiranim stranama);

- načelo uzajamnog priznavanja (osigurava slobodno kretanje roba i usluga koje su zakonito pružene, proizvedene ili prodane u drugoj državi članici, bez obzira na postojanje nacionalnih tehničkih propisa u državama članicama odredišta);

- načelo izbjegavanja sukoba interesa;

- načelo zaštite tržišnog natjecanja.

2. Za nabavu usluge iz točke 1. ukupne procijenjene vrijednosti **do 20.000,00 kuna bez PDV-a** osobe iz točke I. provode postupak izdavanjem narudžbenice. Narudžbenica se mora čuvati kao dokaz o plaćanju izvršenja nabave, kako bi se trošak mogao smatrati prihvatljivim.

3. Za nabavu usluge iz točke 1. ukupne procijenjene vrijednosti **20.000,00 kuna bez PDV-a i veće** osobe iz točke I. provode postupak prikupljanjem ponude od najmanje triju gospodarskih subjekata (koji nisu povezani), a mogu izvršiti predmet nabave.

3.1. Postupak počinje slanjem **poziva na dostavu ponude** gospodarskom subjektu u kojem se navode najmanje sljedeći podaci:

- opis predmeta nabave,

- količina predmeta nabave,

- datum do kojeg se mora dostaviti ponuda,

- navod o dokumentaciji koju ponuditelj treba dostaviti,

- rok pružanja usluge,

- rok i uvjeti plaćanja,

- ostali uvjeti za izvršenje usluge (po nahođenju osoba iz točke I.).

3.2. Nakon provedenog postupka ponuditelju koji je dostavio valjanu ponudu s najnižom cijenom izdaje se narudžbenica. Narudžbenica se mora čuvati kao dokaz o plaćanju izvršenja nabave, kako bi se trošak mogao smatrati prihvatljivim.